2014 m. balandžio 16 d. įvyks Seimo peticijų komisijos posėdis, kuriame bus iš esmės nagrinėjamos Jono Algimanto Jurgausko peticija „Dėl Lietuvos Respublikos smurtiniais nusikaltimais padarytos žalos kompensavimo įstatymo pakeitimo“ ir Rolando Čiapo peticija „Dėl Lietuvos Respublikos baudžiamojo kodekso pakeitimo“.

Jono Algimanto Jurgausko peticijoje pateiktas pasiūlymas pakeisti Lietuvos Respublikos smurtiniais nusikaltimais padarytos žalos kompensavimo įstatymo (toliau – Įstatymas) 2 straipsnio 1 dalį, pakeičiant smurtinio nusikaltimo sąvoką: įrašant žodžius „ar nežymiai sutrikdyta“, taip pat išbraukiant žodžius „Smurtiniu nusikaltimu nelaikoma Baudžiamajame kodekse numatyto nusikaltimo požymių turinti veika, kuria žmogui buvo sukeltas fizinis skausmas, kuria žmogus buvo nežymiai sužalotas ar trumpam susargdintas“.

Jis taip pat siūlo Įstatymo 20 straipsnyje vietoje 2005 m. liepos 1 d. datos įrašyti 2003 m. sausio 1 d. datą.

Rolando Čiapo peticijoje pateiktas pasiūlymas pakeisti Lietuvos Respublikos baudžiamąjį kodeksą taip, kad viena kardomojo kalinimo (suėmimo) diena būtų prilyginta dviem laisvės atėmimo dienoms.

Posėdis vyks Prezidento salėje (I rūmai, antras aukštas), posėdžio pradžia 12.30 val.

Komisijų biuro patarėja Janina Šniaukštienė, tel. (8 5) 239 6819, jasnia@lrs.lt